Keywords

Summary



Keywords

1. Socialna varnost – Delavci migranti – Ureditev Unije – Področje osebne uporabe – Družinski člani delavca migranta – Državljanka tretje države in njena hči, ki je prav tako državljanka tretje države, ki sta pred manj kot 5 leti pridobili dovoljenje za prebivanje v državi članici, da bi se zunaj okvirov zakonske zveze ali registrirane partnerske skupnosti pridružili delavcu migrantu, državljanu druge države članice, ki je oče otroka, ki je prav tako državljan te druge države članice – Dejstvo, da so med tem prenehali skupno živeti, saj sta otroka člana gospodinjstva matere – Izključitev – Pogoji

(Uredba Sveta št. 1408/71, člen 1(f)(ii))

2. Državljanstvo Unije – Pravica do prostega gibanja in prebivanja na ozemlju držav članic – Direktiva 2004/38 – Ohranitev pravice do prebivanja družinskih članov v primeru razveze, razveljavitve zakonske zveze ali prenehanja registriranega partnerstva – Državljanka tretje države in njena hči, ki je prav tako državljanka tretje države, ki sta pred manj kot 5 leti pridobili dovoljenje za prebivanje v državi članici, da bi se zunaj okvirov zakonske zveze ali registrirane partnerske skupnosti pridružili delavcu migrantu, državljanu druge države članice, ki je oče otroka, ki je prav tako državljan te druge države članice – Dejstvo, da so med tem prenehali skupno živeti, saj sta otroka člana gospodinjstva matere – Pogoj petletnega prebivanja za dodelitev zagotovljenih družinskih dajatev – Dopustnost

(člen 18 PDEU; Direktiva Evropskega parlamenta in Sveta 2004/38, člena 13(2) in 14)

3. Vprašanja za predhodno odločanje – Pristojnost Sodišča – Ugotovitev upoštevnih elementov prava Unije

(člen 267 PDEU)

4. Prosto gibanje oseb – Delavci – Pravica do prebivanja družinskih članov – Tisti od staršev, ki ima dejansko skrbništvo nad otrokom delavca migranta ali nekdanjega delavca migranta – Nujnost, da se otrok vključi v izobraževalni sistem države članice gostiteljice

(Uredba Sveta št. 1612/68, člen 12)

Summary

1. Uredbo št. 1408/71 o uporabi sistemov socialne varnosti za zaposlene osebe in njihove družinske člane, ki se gibljejo v Skupnosti, je treba razlagati tako, da državljanka tretje države ali njena hči, ki je prav tako državljanka tretje države, če sta v tem položaju:

– ta državljanka tretje države je pred manj kot 5 leti pridobila dovoljenje za prebivanje v državi članici, da bi se zunaj okvirov zakonske zveze ali registrirane partnerske skupnosti pridružila državljanu druge države članice, s katerim ima otroka, ki ima državljanstvo te druge države članice

– samo ta državljan druge države članice ima status delavca;

– navedena državljanka tretje države in navedeni državljan druge države članice sta medtem že prenehala skupno živeti in

– oba otroka živita v gospodinjstvu matere,

ne spadata na področje osebne uporabe te uredbe, razen če je to državljanko tretje države ali njeno hči v skladu z nacionalnim zakonom in za njegovo uporabo mogoče šteti za „družinski članici“ tega državljana druge države članice ali, če to ni mogoče, če se lahko šteje, da ju ta „pretežno vzdržuje“.

.

(Glej točko 34 in točko 1 izreka.)

2. Člena 13(2) in 14 Direktive 2004/38 o pravici državljanov Unije in njihovih družinskih članov do prostega gibanja in prebivanja na ozemlju držav članic, v povezavi s členom 18 PDEU je treba razlagati tako, da ne nasprotujeta ureditvi države članice, s katero ta državljanki tretje države, če je v tem položaju:

– ta državljanka tretje države je pred manj kot 5 leti pridobila dovoljenje za prebivanje v državi članici, da bi se zunaj okvirov zakonske zveze ali registrirane partnerske skupnosti pridružila državljanu druge države članice, s katerim ima otroka, ki ima državljanstvo te druge države članice;

– samo ta državljan druge države članice ima status delavca;

– navedena državljanka tretje države in navedeni državljan druge države članice sta medtem že prenehala skupno živeti in

– oba otroka živita v gospodinjstvu matere,

za dodelitev zagotovljenih družinskih dajatev nalaga izpolnjevanje pogoja petletnega prebivanja, medtem ko za lastne državljane tega pogoja ne določa.

Iz besedila člena 13(2) Direktive 2004/38 namreč izrecno izhaja, da se pravica do prebivanja družinskih članov državljana Unije, ki niso državljani države članice, v skladu s to določbo in pod določenimi pogoji ohrani le ob razvezi, razveljavitvi zakonske zveze ali prenehanju registriranega partnerstva. Če ne obstaja zakonska zveza ali registrirano partnerstvo, se državljan tretje države ne more sklicevati na pravico do prebivanja na podlagi člena 13(2) Direktive 2004/38 ali na podlagi člena 14 te direktive, ki v odstavku 2 le opozarja na to, da morajo zadevne osebe, da bi lahko ohranile pravico do prebivanja, izpolnjevati pogoje, ki so med drugimi določeni v členu 13 navedene direktive. Upoštevanje člena 18 PDEU ne more ovreči te ugotovitve.

(Glej točke od 36 do 38, 54 in točko 2 izreka.)

3. Glej besedilo sodbe.

(Glej točko 42.)

4. Da pa bi lahko državljan tretje države, kot tisti od staršev, ki ima dejansko skrbništvo nad otrokom državljana tretje države, ki je zaposlen ali je bil zaposlen na ozemlju druge države članice, lahko pridobil pravico do prebivanja, ki bi temeljila na členu 12 Uredbe št. 1612/68 o prostem gibanju delavcev v Skupnosti, mora biti skupni otrok vključen v izobraževalni sistem države članice gostiteljice.

(Glej točko 52.)